# Ma c’horn-bro/War maro ma zad

| ◄ Ma Bro | War maro ma zad | Dec’h ha hirie ► |
* Oh ya, mad a teus grêt, mad a teus grêt, ma zad,
* O vont eus ar bed-ma ! Pep tra a dro da fall,
* Hag an dud a deu drouk ; mervel ’ra ar re vad,
* Hep na keuz nag anken, ’vit mont en eur bed all ;
* Hep na keuz nag anken, ’serront o daoulagad.
* Evurus an dud gwir a dremen ’vit monet
* Da veva gant Doue ! Ar poaniou, ar glac’har,
* Hag an holl fallentez a zo o ren er bed :
* Ar c’hlenved, an daerou hon gwask war an douar ;
* El lec’h m’emaint brema, n’o anavezont ket.
* Evurus out, ma zad, o veza tremenet !
* Na weli mui an droug, ar gernez, ar vosenn,
* Ar brezel, hag ar pez a dle bout milliget,
* An trubarded, ar re a gar o mad hepken,
* Hag a ra o Doue eus a vado ar bed.
* Met en lïorz an nenv, ma zad, te ’asvevo ;
* ’Touez an dud fur ha mad gant Doue ’vi lakêt,
* Dreist al loar hag an heol, en parko an nenvo,
* ’Lec’h n’anavezer ken droug, na poan na klenved,
* El lïorz deread, lïorz an Ineo.
* Ah ! ’vel am eus gouelet, ma zad ker, en nozvez
* Ma’z out bet tremenet ! Ha pa voe diskennet
* Da gorf paour en douar, pebeuz tristidigez
* A diskennas warnoun ! ma ’z ê d’in zeblantet
* ’Oa ive ma c’halon douaret ’barz da vez !
* Met da betra gouela ? Doue trugarezus
* Da ouie eun den fur ha leun eus a druez
* En kenver ar re ’oa dinerz hag ezommus ;
* Anaout a rê ive da feiz, da garantez :
* Doue ’zo eur mestr mad, eun tol karantezus.
* Youl Doue ra vo grêt ! War an douar ma ’z omp,
* ’Vel ma teu da dremen eur c’hrouadur karet,
* Eun tad, eur vamm, eur breur, e ouelomp, ’hirvoudomp…
* Ha perak kement-se ?… Ar maro n’ê ket grêt
* ’Vit an dud eeün ha fur, war ar bed ma vevomp.
* Met ’vel-se ’man an den, hounnez eo al lezenn.
* Ha koulskoude me ’gred mervel a zo eur vad
* Evit an holl dud fur, rak Doue o goulenn
* Evit beva gantan (n’eo ket gwir ze, ma zad ?)
* El lec’h na vezo mui nep droug na neb anken.
* En bered ar barroz, da gorf ’zo douaret,
* En kichen hon mamm ger, ez oa eus da c’hortoz.
* Goude poan ha trubuilh, en peuc’h ’c’hallez kousket,
* En douar binniget, en touez da dudo koz.
* Da ine ’zo en nenv, ha da gorf er vered.
* Da gorf ’zo distroet adarre d’an douar;
* Da gorf ez ai en poultr, gwentet gant an avel ;
* Met na eus ket a forz : gouzout a ran hep mar
* Da ine mad ha gwenn na dle biken mervel :
* Nann ! nann ! na varvi ket, ma zad ker, me hen goar.
* Pa deuo da drouza trompilho ar varn vraz,
* Bete kreiz an douar, neuze ’vezo spouroun,
* Neuze ’vezo skrign-dent, garm ha glac’har, allaz !
* Met te ’zavo, laouen, eus goueled da vez doun
* En eur lâret : — « Kerzomp du-hont, ’lec’h luc’h ar groaz ! »
* Doue karantezus ha leun a sklerijenn,
* Eus da welet o tont, krog en dorn ma mamm gêz,
* A vousc’hoarzo ouzit, hag a lâro ’vel-hen :
* — « Deut, deut, ineo mad, deut d’am rouantelez,
* » Gant ma zent, ma zentezed ha gant ma êled gwenn ! »
* Mad a teus grêt, ma zad, o vont diwar ar bed !
* Etouez an dud ato ’man o ren ar brezel,
* Ar gasoni, an droug : Doue ’zo ankouaet,
* Na gareur ’met mado : oh ! ya, gwell ê mervel,
* Ha monet pell ac’han, ma zad, ’lec’h ma ’z out êt.
* Pa vefomp holl kousket ’n hor beziou, er vered,
* Neuze na c’houlennfomp mui a droug d’hon nesan ;
* Peuc’h a vo ’mesk an dud, grêt holl ’vit ’n em garet :
* Ha ’vit-se e weleur er beredou, en hanv,
* O tiwan bleuniou kaer ha pinvidik liwet.
* Ma zad, pa ’z out digouêt ’tal dor ar baradoz,
* Out bet digomeret gant da vreudeur brezel
* Eus ar Gward-a-enor, pere ’weles, en noz,
* Alïes, dre da hunv : eus da welet a-bell,
* ’N eus mousc’hoarzet ive an Impalaer koz.
* En bered ar barroz, ema da vez, ma zad,
* En kichen ma mamm ger, hag etouez hon zado,
* Tostik mad d’an iliz : ac’hane ’klevi mad,
* Beb sul, an ofern-bred, ar c’han, ar pedenno,
* Ar person koz ’garie gwelet da daoulagad.
* Pep-hini, o tremen, a laro eur bedenn
* Evidout, ma zadig, hag araok mont endro
* E vo klevet : — « Bennoz Doue d’it, ine gwenn
* » Eus a Fanch an Huël ! » — rak gant holl dud ar vro
* ’Oas karet ha meulet, dreist-holl gant ar baourien !
             Keranborn, miz mae 1861.